
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	7.09.2011

	Nr.
	26/327


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative pentru modificarea Ordonanţei de Urgenţă nr. 96/2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore, trimisă comisiei pentru examinare pe fond, cu adresa nr. Pl.x 431 din 20 iunie 2011.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

R A P O R T      
asupra propunerii legislative pentru modificarea Ordonanţei de Urgenţă nr. 96/2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 431 din 20 iunie 2011, cu dezbaterea pe fond în procedură obişnuită, a propunerii legislative pentru modificarea Ordonanţei de Urgenţă nr. 96/2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.234/4.03.2011)
· avizul negativ al Comisiei juridice de disciplină şi imunităţi (nr. Plx431/28.06.2011)

· avizul favorabil al Comisiei pentru învăţământ, ştiinţă, tineret şi sport (nr.29/163/28.06.2011)

· avizul negativ al Ministerului educaţiei, cercetării, tineretului şi sportului (nr.10468/4.03.2011)

· punctul de vedere negativ al Guvernului (nr.1208/20.05.2011)

Propunerea legislativă are ca obiect de reglementare modificarea Ordonanţei de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore, aprobată cu modificări şi completări prin Legea nr.16/2003, cu modificările şi completările ulterioare. Iniţiativa legislativă are ca scop înlăturarea deficienţelor derulării programului de acordare de produse lactate şi de panificaţie elevilor din clasele I-VIII din învăţământul de stat şi privat, precum şi copiilor preşcolari din grădiniţele de stat şi private cu program normal de 4 ore, în sensul prevederii în sarcina consiliilor de administraţie ale unităţilor de învăţământ a tuturor atribuţiilor şi responsabilităţilor ce decurg din aplicarea acestui program.
Comisia propune Plenului Camerei Deputaţilor respingerea propunerii legislative din următoarele consideraţii: soluţiile legislative propuse nu se pot aplica deoarece nu toate unităţile şcolare au personalitate juridică şi, în consecinţă, nu se pot constitui în autorităţi contractante, conform prevederilor art.8 din Ordonanţa de urgenţă a Guvernului nr.34/2006. Procedura organizării de licitaţii electronice propusă în actul normativ nu s-ar putea desfăşura în unităţile şcolare care nu deţin logistica necesară derulării unui asemenea program. În prezent, la nivelul judeţelor funcţionează comisii în a căror componenţă se regăsesc şi reprezentanţii direcţiei de sănătate publică, ai direcţiei generale a finanţelor publice, precum şi ai oficiului pentru protecţia consumatorilor iar soluţia legislativă propusă transferă responsabilităţile ce decurg din aplicarea acestui program doar în sarcina consiliilor de administraţie ale unităţilor de învăţământ.


 Propunerea legislativă face parte din categoria legilor ordinare, conform art.76 alin.(2) din Constituţia României, republicată.
La dezbaterile care au avut loc în şedinţa comisiei din 6 septembrie 2011 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Alexe – şef Departament Relaţia cu Parlamentul din cadrul Ministerului Administraţiei şi Internelor.
La lucrările comisiei au fost prezenţi 30 deputaţi, din totalul de 30 membri ai comisiei.
Raportul de respingere al comisiei a fost adoptat cu unanimitate de voturi.
Senatul a respins propunerea legislativă în şedinţa comisiei din 14 iunie 2011.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Gheorghe CIOCAN


Expert, Roxana Feraru

